Title: Návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek z
Author: strehar
Last saved by: sulik

Informácia o plnení bodov B.3. a B.4. uznesenia vlády SR č. 983 zo 14. októbra 2003 k Návrhu na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov a návrhu systému predbežnej notifikácie všeobecne záväzných právnych predpisov preberajúcich smernice pre účely povinného oznamovania Komisii Európskych spoločenstiev
Uznesením vlády SR č. 983 zo 14. októbra 2003 v bode B.4. a následne uznesením vlády SR č. 27 zo  14. januára 2004 v bode B.1.  bola ministrom a predsedom ostatných ústredných orgánov štátnej správy uložená povinnosť vykonávať predbežnú notifikáciu všeobecne záväzných právnych predpisov preberajúcich smernice v termíne od 1. novembra 2003, aby predbežnú notifikáciu bolo možné ukončiť do konca marca 2004.
Oznamovanie textov slovenskej legislatívy transponujúcej smernice je nevyhnutnou požiadavkou pre riadne splnenie povinností vyplývajúcich pre Slovenskú republiku ako budúci členský štát EÚ a zahŕňa 1683 platných smerníc ES. Z pôvodných 1714 smerníc boli totiž Európskou komisiou vyradené smernice, ktoré už medzičasom stratili platnosť.

 Predbežná notifikácia sa nepovažuje za formálne ukončenú, pokiaľ nebude oficiálne potvrdená Slovenskou republikou. Je nevyhnutná pre splnenie podmienok kladených na transpozíciu smerníc do národného právneho poriadku tak, ako to vyplýva zo Zmluvy o pristúpení SR k EÚ, konkrétne z článku 54 Aktu o podmienkach pristúpenia, ako aj zo znenia samotných smerníc. 

Je potrebné zdôrazniť, že nevykonanie transpozície smerníc do národnej legislatívy predstavuje priame porušenie Zmluvy o založení ES, v dôsledku čoho Európska komisia môže použiť ochranné opatrenia alebo žalovať členský štát na Súdnom dvore Európskych spoločenstiev podľa článku 226 Zmluvy o založení ES a žiadna konvalidácia raz vzniknutého protiprávneho stavu na konanie pred súdom nemá žiadny účinok.

V prípade nesplnenia notifikačnej povinnosti začne Európska komisia voči členskému štátu často po predchádzajúcom oficiálnom upozornení formálne konanie za nesplnenie povinnosti vyplývajúce pre členský štát z uvedeného článku 54 Aktu o podmienkach pristúpenia.

Stav plnenia predbežnej notifikácie zo strany ministerstiev a ostatných ústredných orgánov štátnej správy SR 

Dňa 14.01.2004 vláda SR vzala na vedomie Informáciu o plnení bodov B.3. a B.4. uznesenia vlády SR č. 983 zo 14. októbra 2003, v ktorej poukazoval Inštitút pre aproximáciu práva ÚV SR na hroziaci deficit predbežnej notifikácie.  Za päť mesiacov fungovania systému predbežnej notifikácie boli k 29. februáru 2004 predbežne notifikované všeobecne záväzné právne predpisy k 363 smerniciam, čo  je  extrémne nízky počet vzhľadom na fakt, že celková predbežná notifikácia k 1683 platným smerniciam má byť v zmysle uznesenia č. 27 zo 14. januára 2004 ukončená do konca marca 2004. K termínu prvého odpočtu k 31. 12. 2003 bola predbežná notifikácia vykonaná k  181 smerniciam.

Jednotlivé ústredné orgány štátnej správy, zodpovedné za predbežnú notifikáciu sú primárne zodpovedné za hmotnoprávnu transpozíciu smerníc do slovenského právneho poriadku. O tejto povinnosti vedeli už počas negociačných rokovaní od polovice 90. rokov. Pracovné skupiny a ich vedúci, v gescii ktorých boli negociačné kapitoly, poznali rozsah legislatívy ES/EÚ, ktorej transpozícia sa vyžaduje, si tejto povinnosti boli plne vedomí a v rámci prístupových rokovaní bol tento stav potvrdený uzavretím negociačných kapitol a neskôr i podpísaním Zmluvy o pristúpení SR k EÚ.

Znepokojujúcim faktom je, že existuje veľa smerníc, ktoré ešte neboli doteraz transponované do slovenského právneho poriadku, a preto ani nie je možné ich notifikovať. Jedná sa celkovo o 492 smerníc, z ktorých 147 je v legislatívnom procese a 345 nie je vôbec pripravovaných na transpozíciu. Ich prehľad sa nachádza v prílohe. Uvedené vyplýva z dostupných údajov, ktoré Inštitút pre aproximáciu práva ÚV SR získal z databázy Progres Editor, do ktorej rezorty oficiálne vkladajú údaje o stave legislatívy. Ďalšie údaje boli získané z legislatívneho procesu, z vyjadrení rezortov a z ich podkladov.
Z prehľadu vyplýva, že doterajší stav predbežnej notifikácie je značne nízky a Slovenská republika s najväčšou pravdepodobnosťou riadne a včas nesplní svoju notifikačnú povinnosť a ani jej materiálnu podmienku - transpozíciu príslušných smernice do slovenského právneho poriadku za predpokladu, že sa okamžite nevyvinie úsilie na zmenu tohto stavu.
	Situácia, na ktorú poukazoval Inštitút pre aproximáciu práva ÚV SR počas prípravy právnych predpisov i v Informácii o stave plnenia uznesenia vlády SR  č. 983 zo 14. októbra 2003 svedčila o hrozbe nesplnenia uvedených záväzkov, ku ktorým sa Slovenská republika zaviazala voči EÚ. Rovnako je potvrdením tohto znepokojujúceho faktu i fax veľvyslanca SR pri Európskych spoločenstvách zo 6. 2. 2004, ktorý takisto poukazuje na meškanie s notifikáciou, ale i s transpozíciou smerníc.

Prehľad plnenia úloh vyplývajúcich z bodov B.3. a B.4. uznesenia vlády SR č. 983 zo 14. októbra 2003  a bodu B.1. uznesenia vlády SR č. 27 zo  14. januára 2004 

Por.č.

ústredný orgán štátnej správy SR

počet smerníc, ktorých je rezort

počet smerníc, 
ku ktorým je zapísaná predbežná notifikácia , ktorých je rezort

| | gestorom | spolupracujúcim rezortom | gestorom | spolupracujúcim rezortom
1. | Ministerstvo dopravy, pôšt a telekomunikácií SR | 381 | 19 | 32 | 0
2. | Ministerstvo financií SR | 151 | 9 | 37 | 2
3. | Ministerstvo hospodárstva SR | 134 | 7 | 10 | 0
4. | Ministerstvo kultúry SR | 12 | 0 | 12 | 0
5. | Ministerstvo obrany SR | 0 | 12 | 0 | 8
6. | Ministerstvo pôdohospodárstva SR | 459 | 23 | 146 | 3
7. | Ministerstvo práce, sociálnych vecí a rodiny SR | 48 | 28 | 43 | 3
8. | Ministerstvo spravodlivosti SR | 14 | 20 | 9 | 4
9. | Ministerstvo školstva SR | 8 | 32 | 7 | 3
10. | Ministerstvo vnútra SR | 31 | 17 | 23 | 14
11. | Ministerstvo výstavby a regionálneho rozvoja SR | 5 | 2 | 5 | 1
12. | Ministerstvo zdravotníctva SR | 235 | 85 | 3 | 0
13. | Ministerstvo zahraničných vecí SR | 0 | 0 | 0 | 0
14. | Ministerstvo životného prostredia SR | 85 | 67 | 50 | 0
15. | Národná banka Slovenska | 0 | 14 | 0 | 4
16. | Protimonopolný úrad SR | 0 | 0 | 0 | 0
17. | Správa štátnych hmotných rezerv SR | 3 | 0 | 3 | 0
18. | Štatistický úrad SR | 12 | 1 | 0 | 0
19. | Úrad geodézie, kartografie a katastra SR | 0 | 3 | 0 | 3
20. | Úrad jadrového dozoru SR | 2 | 1 | 0 | 0
21. | Úrad pre normalizáciu, metrológiu a skúšobníctvo SR | 82 | 31 | 16 | 9
22. | Úrad pre štátnu službu SR | 0 | 11 | 0 | 0
23. | Úrad priemyselného vlastníctva SR | 4 | 0 | 4 | 0
24. | Úrad na ochranu osobných údajov | 1 | 0 | 1 | 0
25. | Úrad vlády SR | 2 | 0 | 0 | 0
26. | Úrad pre verejné obstarávanie | 9 | 0 | 9 | 0

rozdiel v počte smerníc podľa tabuľky a v počte smerníc podľa databázy Pre-Notification Database vyplýva 
zo skutočnosti, že na transpozícii niektorých smerníc participuje viac ako jeden ústredný orgán štátnej správy

Pre splnenie výrazného notifikačného deficitu je nevyhnutné do konca marca 2004 výrazne zvýšiť proaktívny prístup ústredných orgánov štátnej správy nielen k notifikačnej povinnosti, ale i k zavŕšeniu legislatívnych prác na aproximovaných právnych predpisoch.